Vakansieverblyf: Hoe om nie ingeloop te word nie - Jou Geld | Solidariteit WêreldJou Geld | Solidariteit Wêreld
Tuis › 2016-besparings › Vakansieverblyf: Hoe om nie ingeloop te word nie
Vakansieverblyf: Hoe om nie ingeloop te word nie
Gratis aanlyn advertensiewerwe is dalk al as 'n seën bewys vir eerlike mense wat goed wil verkoop, maar hulle lok ook swendelaars wat daarop uit is om goedgelowiges uit hul swaarverdiende geld te swendel.
Die internet het die wyse waarop ons sake doen, verander. Aanlyn inkope het die norm geword en die meeste van ons klik salig voort sonder om te dink. Daar is natuurlik baie werwe op die internet wat nie 'n probleem is nie, maar daar is gevalle wanneer dit wys sou wees om meer as net 'n bietjie versigtig te wees.
Baie mense begin nou om na vakansieopsies te kyk. Ongelukkig het hierdie mark, soos baie ander, ook begin om gewetensloses aan te trek.
"Dit verbaas my elke keer hoe liggelowig sommige mense is as dit by geldsake kom," sê Roberts. "In ons vinnig bewegende verbruikersomgewing waar sosiale media responstye korter gemaak het, is mense nou meer vatbaar as ooit tevore vir skelmstreke, en een van die nuutstes word deur swendelhuuragente bedryf."
Die Suid-Afrikaanse kuslyn is 'n groot speelveld vir hierdie onetiese besighede wat ongelooflike vakansie-akkommodasie belowe maar nie lewer nie. Aan die begin van die jaar het die media vertel van mense wat akkommodasie vir hul jaareindevakansie gehuur het, net om by hul aankoms te vind dat ander mense reeds die akkommodasie beset wat hulle "gehuur" het, of dat die eiendom nie was wat hulle beloof is toe hulle die deposito betaal het nie.
"Hierdie transaksies word meestal aangebied deur agente wat jy nooit ontmoet nie, wie se kantore jy nie besoek het nie en wie se enigste doel is om jou 'n deposito te laat betaal op 'n eiendom waarop hulle nie 'n mandaat het nie. Dit sal ook die laaste wees wat jy van hulle hoor," verduidelik Roberts. Hierdie agente werk hoofsaaklik deur huureiendomme, gewoonlik nuwe ontwikkelings, valslik op die internet te adverteer. Die swendelaars plaas dikwels druk op kliënte om 'n deposito te betaal deur te sê dat die eiendom in aanvraag is, maar dit is die laaste wat die kliënte van die geld en die eiendom sal sien.
Gevaartekens dat jy met 'n swendelaar te doen het:
'n Transaksie wat te goed klink om waar te wees, is dikwels 'n swendelary.
Wees versigtig as die advertensie net die persoon se naam en selfoonnommer gee. Alle vooraanstaande maatskappye het webwerwe met landlynnommers.
Die huurooreenloms en dokumentasie word op skryfbehoeftes sonder handelsmerk aangebied en die bankrekening waarin die deposito betaal moet word, stem nie met die maatskappy se naam ooreen nie.
As die huuragent druk uitoefen vir die betaling van 'n deposito want "daar is 'n waglys en ander huurders wil die plek hê", behoort daar 'n rooi vlag op te gaan.